Det var en glad direktør for Crestwing, Ruth Bloom, som på kajen i Frederikshavn kunne se sit store bølgekraftanlæg, Tordenskiold, ligge stabilt i vandt i havnen. - Det er en fantastisk stor dag. Kun en digter kan beskrive med ord, hvor stort det her er. Ruth Bloom har arbejdet med bølgeenergianlægget i 13 år. Anlægget er lavet af Ruth Blooms nu afdøde mand Henning Pilgaard, og da han døde for 2 år siden, besluttede Ruth Bloom at videreføre projektet. Det har imidlertid været en hård kamp, at nå til at få Tordenskiold søsat. Ruth Bloom har manglet de sidste midler til det, men de er nu kommet i hus. Crestwing har fået ti millioner kroner i støtte fra Energinet, men da regeringen afskaffede af PSO-afgiften forsvandt muligheden for yderligere offentlig støtte, og den 30 meter lange og syv meter bredde prototype var længe strandet i en hal i Sæby. Med søsætningen i dag er Tordenskiold klar til at blive testet i havet. Anlægget skal placeres nord for Hirsholmene, hvor der i et års tid skal udføres tests i bølgerne. Hvis testene i Kattegat går efter planerne, er hensigten at bygge et anlæg, som er dobbelt så stort som Tordenskiold. Det anlæg skal placeres i Nordsøen. Det projekt kræver yderligere 45 millioner kroner at udvikle.

Referat:
I flere år har Crestwings bølgeenergianlæg Tordenskiold været strandet i en hal i Sæby. I dag blev anlægget søsat og er nu klar til at blive testeti bølgerne i Kattegat.